Oulun ammattikorkeakoulun Game Labin opiskelijat pääsivät tänään ensimmäisinä avaamaan Oulun ydinkeskustan uuden pelikampuksen. Seuraa opiskelijat saavat lähikuukausina, kun ensimmäiset yritykset muuttavat remontoituihin tiloihin.

Kampushankkeen vetäjä Pasi Jokinen ei sanoja säästele visoidessaan sitä, mitä tavoitteita pelikampukselle on asetettu.

Kun yksi oppii jotain, se leviää nyt välittömästi muiden käytettäväksi. Pasi Jokinen

– Pelikampuksen tarkoitus on tehdä Oulusta maailmanlaajuisesti paras, isoin, huipuin pelinkehityksen keskus. Jotain sellaista, mitä maailmalla ei ole nähty, Jokinen sanoo.

Suurimman hyödyn uskotaan tulevan yhteisistä tiloista, jotka kokoavat alan osaajat samoihin tiloihin.

– Tiedon jakaminen on valtavan tärkeässä osassa luovien alojen työssä ja siten myös pelikehityksessä. Kun yksi oppii jotain, se leviää nyt välittömästi muiden käytettäväksi. Se on tämän toiminnan ytimessä.

Fingersoft innoittavana esimerkkinä

Pohjois-Suomen peliosaamisesta menestyksekkäin esimerkki on kempeleläinen Fingersoft, joka nousi maailmanmaineeseen Hill Climb Racing pelillään. Yritys osti ja kunnostaa korttelin kokoisella alueella sijaitsevat Oulun pelikampuksen tilat yhdessä paikallisen rakennusliikkeen, Rakennustehon kanssa.

Myös Fingersoftin toimitusjohtaja Teemu Närhi odottaa kampukselta paljon.

– Toivon, että yhdessä opittua pystytään hyödyntämään kaikkien firmojen kesken. Opiskelijoiden kannalta tämä on hyvä paikka päästä näyttämään yrityksille osaamistaan ja yrityksille kampus toimii tärkeänä rekrytointikanavana.

Yhteistyöstä alan oppilaitosten ja yritysten kanssa on jo saatu hyviä kokemuksia.

– Myös Fingersoftilla on nyt töissä Game Labin vanhoja opiskelijoita.

Ehkä Nokian jälkeinen aika on sitä, että meillä on paljon menestyksiä yhden ison sijaan. Pasi Jokinen

Jatkuva muutos haastaa

Uusien menestystarinoiden luonti on kuitenkin haastavaa, sillä Närhen mukaan peliala on yksi vaikeimmin ennustettavista aloista.

– Yksi menestys vaatii aika monta epäonnistumista. Virtual Reality ja Augmented Reality ovat nyt kuumia sanoja, mutta toki siihenkin menee vielä kauan aikaa ennen kuin ne nousevat enemmän esille. Mobiilipuolella kasvu nähdäkseni jatkuu, mutta markkinat ja tavat, joilla pelit menestyvät, muuttuvat koko ajan.

Vaikka pelikampuksen toiminta on vasta alkuvaiheessa, suunta on selvä.

– Parhaassa versiossa täällä on viisi menestynyttä, kansainvälisesti menestynyttä peliyritystä, jotka tekee, tahkoo kunnollista liikevaihtoa ja takaa sen pysyvyyden tälle pelinkehitystoiminnalle Oulussa, sanoo Pasi Jokinen.

– Ehkä Nokian jälkeinen aika on sitä, että meillä on paljon menestyksiä yhden ison sijaan.